Hans J. Aarstad

Hans Jørgensen Aarstad (født 9. juli 1878 i Sokndal, død 19. januar 1954 samme sted) var en norsk landbruksskolelærer og politiker (V).

Han var sønn av gårdbruker og sparebankkasserer Jørgen Hansen Aarstad og hustru Marte Danielsdatter på Årstad i Sokndal. Han gikk Tveit landbruksskole i Nedstrand og Norges landbrukshøgskole på Ås. Aarstad var i alle år lærer ved Tveit landbruksskole, unntatt noen år på Stend, og avsluttet sitt yrkesliv som skolestyrer på Tveit 1933–1943.

Han var varamann til Stortinget fra Ryfylke krets i Stavanger amt (Rogaland) 1916–1918, møtte i noen uker for Rasmus Jakobsen Hidle, og var deretter innvalgt på Stortinget fra Rogaland fylke 1919–1933. Han satt for det meste i Stortingets finanskomité, i noen år også som formann, og var odelstingspresident 1925–1928. Han var landbruksminister i Johan Ludwig Mowinckels venstreregjering 1928–1931. Aarstad ble valgt til leder av Rogaland Venstre da Venstre sin fylkesorganisasjon i Rogaland ble etablert 5. januar 1921. Han var fylkesleder fram til 1924. Aarstad var også ordfører i Nedstrand fra 1938 til han ble avsatt av okkupasjonsstyret i 1940. Etter frigjøringen i mai 1945 ble han konstituert som ordfører, og satt ut året.

Han ble boende i Nedstrand, men døde på slektsgården i Sokndal etter et kort sykeleie, og ble bisatt ved krematoriet i Stavanger.

 Referanser 

 Eksterne lenker 


Kategori:Norske landbruksministre
Kategori:Venstre-statsråder
Kategori:Norske statsråder 1905–1940
Kategori:Stortingsrepresentanter fra Venstre
Kategori:Stortingsrepresentanter for Rogaland
Kategori:Stortingsrepresentanter for Stavanger amt
Kategori:Stortingsrepresentanter 1931–1933
Kategori:Stortingsrepresentanter 1928–1930
Kategori:Stortingsrepresentanter 1925–1927
Kategori:Stortingsrepresentanter 1922–1924
Kategori:Stortingsrepresentanter 1919–1921
Kategori:Odelstingspresidenter
Kategori:Venstre-ordførere i Rogaland
Kategori:Ordførere i Nedstrand
Kategori:Norske skoleledere
Kategori:Personer fra Sokndal kommune